Temeljem Odluke Skupštine Društva o izmjenama Društvenog ugovora IVAPLIN d.o.o. od \_\_\_\_\_\_\_\_\_\_\_\_\_\_\_\_\_ broj \_\_\_\_\_\_ i Odluke Skupštine Društva o prihvaćanju pročišćenog teksta Društvenog ugovora IVAPLIN d.o.o. od 22. listopada 2024. godine broj 59/2024, članovi Društva zastupani po gradonačelniku Grada Ivanić-Grada Javoru Bojanu Lešu, općinskom načelniku Općine Križ Marku Magdiću i općinskom načelniku Općine Kloštar Ivanić Željku Filipoviću, **dana \_\_\_\_\_\_\_\_\_\_\_\_\_\_**. godine utvrđuju pročišćeni tekst Društvenog ugovora o osnivanju društva s ograničenom odgovornošću Ivaplin d.o.o. za distribuciju i opskrbu plinom, Ivanić-Grad, Ulica Krešimira IV 10, koji glasi:

# DRUŠTVENI UGOVOR

# o osnivanju društva s ograničenom odgovornošću

## UVODNE ODREDBE

**Članak 1.**

Ovim Društvenim ugovorom osniva se društvo s ograničenom odgovornošću za obavljanje djelatnosti distribucije i opskrbe plinom kućanstava i poduzetništva na području grada Ivanić-Grada, općine Križ i općine Kloštar Ivanić sukladno Zakonu o tržištu plina («Narodne novine» br. 40/07.).

**Članak 2.**

Društvo se osniva prijenosom na novoosnovano društvo, koje se osniva radi provođenja odvajanja (odvajanje s osnivanjem), dijela imovine – sustava za opskrbu i distribuciju plina Ivakop d.o.o. za komunalne djelatnosti upisano u Trgovačkom sudu u Zagrebu pod MBS 080661346, s tim da to društvo ne prestaje postojati.

**Članak 3.**

Članovi/osnivači društva su:

* Grad Ivanić-Grad, Ivanić-Grad, Park hrvatskih branitelja 1, OIB: 52339045122, zastupan po gradonačelniku,
* Općina Križ, Križ, Trg svetog Križa 5, OIB: 94115544733, zastupana po općinskom načelniku,
* Općina Kloštar Ivanić, Kloštar Ivanić, Školska 22, OIB: 18133797436, zastupana po općinskom načelniku,

koji preuzimaju poslovne udjele društva sukladno planu podjele društva Ivakop d.o.o. i Odluci članova društva Ivakop d.o.o. o podjeli s osnivanjem od 14.5.2009. godine.

## TVRTKA I SJEDIŠTE

**Članak 4.**

Tvrtka društva pod kojom će društvo poslovati glasi:

IVAPLIN d.o.o. za distribuciju i opskrbu plinom

Društvo će u prometu koristiti skraćenu tvrtku koja glasi:

IVAPLIN d.o.o.

**Članak 5.**

Sjedište društva je u Ivanić-Gradu, Ulica Krešimira IV 10.

Odluku o promjeni tvrtke i sjedišta društva donosi skupština društva, a odluku o poslovnoj adresi uprava društva.

**Članak 6.**

Društvo ima svoj pečat pravokutnog oblika sljedećeg teksta:

IVAPLIN d.o.o.

IVANIĆ-GRAD,

Ulica Krešimira IV 10

## PREDMET POSLOVANJA

**Članak 7.**

Predmet poslovanja – djelatnosti društva su:

\* distribucija plina,

\* opskrba plinom,

\* izgradnja, održavanje i rekonstrukcija plinovodnih sustava, uređaja i instalacija.

\* ispitivanje plinskih instalacija,

* zastupanje na tržištu plina
* pregled i umjeravanje regulatora plina
* tehničko ispitivanje i analiza
* ispitivanje protočnih mjerila obujma plina, mjerila kojima se korigira obujam plina
* projektiranje i građenje građevina te stručni nadzor građenja
* obavljanje djelatnosti upravljanja projektom gradnje
* izrada elaborata katastra vodova i stručni geodetski poslovi za potrebe pružanja

geodetskih usluga

* tehničko vođenje katastra vodova
* izrada posebnih geodetskih podloga za potrebe projektiranja
* stručni nadzor nad:
  + izradom elaborata katastra vodova i stručnih geodetskih poslova za potrebe pružanja geodetskih usluga
  + tehničkim vođenjem katastra vodova
* popravak i održavanje plinskih mjerila
* energetsko certificiranje, energetski pregled zgrade i redoviti pregled sustava grijanja

i sustava hlađenja ili klimatizacije u zgradi

* servisiranje plinskih trošila, opreme i uređaja.

Društvo može obavljati i druge djelatnosti koje služe obavljanju djelatnosti koja je upisana u sudski registar, ako se one obavljaju u manjem obimu ili se uobičajeno obavljaju uz upisanu djelatnost.

Odluku o promjeni predmeta poslovanja donosi skupština društva.

Osnovna cijena usluga iz koje se financira redovito poslovanje i održavanje plinskog sustava jedinstvena je na cijelom distributivnom području društva.

Pravo je svakog člana društva da po djelatnosti koja je predmet poslovanja društva ulaže dodatna sredstva u odnosu na ostale članove društva u cilju razvoja tih djelatnosti na svom području, te da se po tom osnovu mogu formirati različite visine cijena usluga na distributivnom području pojedinog člana društva.

## TRAJANJE DRUŠTVA

**Članak 8.**

Društvo je osnovano na neodređeno vrijeme radi obavljanja djelatnosti iz predmeta svog poslovanja.

## TEMELJNI KAPITAL I TEMELJNI ULOZI

**Članak 9.**

Temeljni kapital društva iznosi 161.380,00 EUR (slovima: stošezdesetjednutisućutristoosamdeseteura).

**Članak 10.**

Temeljni kapital sastoji se od 3 (tri) nejednaka temeljna uloga koji su uplaćeni u novcu i preuzeti su u cijelosti.

Temeljni ulozi članova društva iznose:

- grad Ivanić-Grad 85.100,00 EUR (slovima: osamdesetpettisućastoeura) ili 52,73% (pedesetdvacijelasedamdesttriposto) od ukupnog temeljenog kapitala društva,

- općina Križ 46.200,00 EUR (slovima: četrdesetšesttisućadvjestoeura) ili 28,63% (dvadesetosamcijelihšezdesettriposto) od ukupnog temeljnog kapitala društva;

- općina Kloštar Ivanić 30.080,00 EUR (slovima: tridesettisućaosamdeseteura) ili 18,64% (osamnaestcijelihšezdesetčetiriposto) od ukupnog temeljnog kapitala društva.

**Članak 11.**

Temeljni kapital društva članovi društva mogu povećati uplatom u novcu i unosom stvari i prava.

Odluku o povećanju temeljnog kapitala donosi skupština društva.

Naknadno unošenje kapitala u društvo mijenja učešće članova društva u temeljnom kapitalu, ali ne mijenja poslovne udjele članova društva.

## POSLOVNI UDJELI

**Članak 12.**

Poslovni udio člana društva određuje se u dijelovima tako da poslovni udjeli članova iznose:

- grad Ivanić-Grad 50% (pedesetposto),

- općina Križ 30% (tridesetposto),

- općina Kloštar Ivanić 20% (dvadesetposto).

**Članak 13.**

Članovi društva stječu upravljačka prava kao i obveze u društvu srazmjerno visini njihovih poslovnih udjela, osim u slučaju kad je odredbama ovog ugovora propisano drugačije.

**Članak 14.**

Uprava društva je dužna voditi knjigu poslovnih udjela društva. U odnosu na društvo član društva je samo onaj tko je upisan u knjizi poslovnih udjela.

Knjiga poslovnih udjela vodi se na način propisan zakonom.

**Članak 15.**

Poslovni udjeli mogu se prenositi samo uz suglasnost skupštine društva. Uzima se da društvo nije dalo suglasnost za prijenos poslovnog udjela ako u roku od 60 (šezdeset) dana od primitka pisanog zahtjeva za davanje suglasnosti nije pisano izvijestilo tražitelja o davanju tražene suglasnosti.

Za prijenos poslovnog udjela potrebit je ugovor sklopljen u obliku javnobilježničkog akta.

**Članak 16.**

Član društva može istupiti iz društva ako za to postoje opravdani razlozi. Smatra se da opravdani razlozi za istupanje iz društva postoje:

* ako mu ostali članovi društva ili neki organ društva prouzroče štetu,
* ako je spriječen u ostvarenju svojih prava u društvu,
* ako mu neki od organa društva nameće nesrazmjerne obveze.

Član društva istupa iz društva temeljem obrazložene pisane obavijesti koja je preporučenim pismom poslana društvu.

**Članak 17.**

Član društva može biti isključen iz društva ako društvu prouzroči štetu. Odluku o isključenju donose ostali članovi društva jednoglasno.

U odluci o isključenju treba biti obrazložen razlog isključenja.

**Članak 18.**

Istupanjem ili isključenjem člana prestaje njegovo članstvo u društvu i sva prava koja iz toga proizlaze.

Poslovni udjel koji je pripadao članu društva koji je istupio ili je isključen iz društva prenosi se na ostale članove društva.

Član koji istupa iz društva ili je iz društva isključen ima pravo da mu se od strane ostalih članova društva nadoknadi tržišna vrijednost njegovog poslovnog udjela kakva je bila u vrijeme istupanja odnosno isključenja.

## ORGANI DRUŠTVA

**Članak 19.**

Organi društva su:

* uprava
* nadzorni odbor
* skupština.

## UPRAVA DRUŠTVA

**Članak 20.**

Upravu društva čini jedna osoba – direktor društva.

Uprava društva (u daljnjem tekstu: direktor) je ovlašten zastupati društvo i voditi poslove društva samostalno i pojedinačno u skladu s odredbama zakona i ovog ugovora.

Direktor vodi poslove društva na vlastitu odgovornost u skladu s propisima.

**Članak 21.**

Direktor društva može biti svaka poslovno sposobna fizička osoba kod koje ne postoje zapreke iz članka 239. stavka 2. Zakona o trgovačkim društvima, a koja ispunjava sljedeće uvjete:

* VII ili VI stupanj stručne spreme tehničkog, ekonomskog ili pravnog smjera,
* pet godina radnog iskustva.

**Članak 22.**

Skupština društva svojom odlukom imenuje direktora društva.

Skupština društva može svojom odlukom u svako doba opozvati direktora društva.

**Članak 23.**

Direktor društva vodi sve poslove društva, osim onih koji su temeljem zakona ili odredaba ovog ugovora stavljeni u nadležnost skupštine ili nadzornog odbora.

Direktor mora voditi poslove društva s pozornošću urednog i savjesnog gospodarstvenika i čuvati poslovnu tajnu društva.

Direktor društva na zahtjev bilo kojeg člana društva dužan je članu društva podnijeti traženo izvješće.

**Članak 24.**

Direktor ne može bez suglasnosti nadzornog odbora za svoj ni za tuđi račun obavljati poslove koji su predmet poslovanja društva, ne može bili član uprave ni nadzornog odbora u drugom društvu koje se bavi poslovima iz predmeta poslovanja društva, a ne može ni u prostorijama društva obavljati poslove za svoj niti za tuđi račun.

## NADZORNI ODBOR

**Članak 25.**

Društvo ima nadzorni odbor od 5 (pet) članova.

Svaki član Društva predlaže po 1 (jednog) člana u nadzorni odbor, 1 (jednog) člana nadzornog odbora izabire skupština odlukom donesenom sukladno članku 36. ovog društvenog ugovora, a 1 (jednog) člana nadzornog odbora imenuju i opozivaju radnici društva sukladno Zakonu o radu.

Članovi nadzornog odbora koje izabire i imenuje skupština moraju ispuniti sljedeće kriterije:

- propisane uvjete za izbor članova nadzornog odbora iz članka 255. Zakona o trgovačkim društvima,

- uvjete iz posebnih propisa koji uređuju izbor i imenovanje za djelatnost koja je predmet poslovanja Društva,

- uvjet nepostojanja sukoba interesa u skladu s posebnim propisima koji uređuju sprječavanje sukoba interesa između privatnog i javnog interesa u obnašanju javnih dužnosti.

Član nadzornog odbora kojeg izabire skupština odlukom iz članka 36. ovog društvenog ugovora, osim kriterija iz prethodnog stavka ovog članka mora ispuniti i sljedeće dodatne uvjete:

- završen preddiplomski sveučilišni studij ili diplomski sveučilišni studij ili integrirani preddiplomski i diplomski studij ili s njima izjednačen studij i

- najmanje pet godina radnog iskustva stečenog na rukovodećem položaju u energetskom sektoru ili u tehničkom i društvenom području u ostalim sektorima gospodarstva.

Predsjednik nadzornog odbora je član predložen od strane grada Ivanić Grada, a zamjenik predsjednika je član predložen od strane općine Križ.

Mandat članova nadzornog odbora traje 4 (četiri) godine i mogu biti ponovno birani nakon isteka mandata.

**Članak 26.**

Nadzorni odbor obavlja sljedeće poslove:

* nadzire vođenje poslova društva,
* podnosi pisano izvješće skupštini društva o obavljenom nadzoru vođenja poslova društva,
* po potrebi saziva skupštinu društva,
* djeluje kao drugostupanjski organ u svim pitanjima u kojima se treba osigurati takvo postupanje,
* sklapa ugovor o radu s upravom društva (direktorom),
* razmatra prijedloge uprave za skupštinu društva,
* obavlja i druge poslove u skladu sa zakonom ili ovim ugovorom.

**Članak 27.**

Nadzorni odbor može pregledati i kontrolirati poslovne knjige i drugu dokumentaciju društva, blagajnu i vrijednosne papire, te ispitivati i provjeravati svaki dio poslovanja društva, a u tu svrhu može angažirati i stručnjake za pojedina područja.

**Članak 28.**

Nadzorni odbor radi i donosi odluke na sjednicama što ih saziva predsjednik nadzornog odbora.

Sjednice nadzornog odbora vodi predsjednik nadzornog odbora, a u slučaju njegove spriječenosti zamjenik. Predsjednik odnosno zamjenik određuje redoslijed raspravljanja te način i redoslijed glasovanja.

Svaki član nadzornog odbora ili uprava može uz navođenje razloga zatražiti da predsjednik nadzornog odbora sazove sjednicu odbora. U tom slučaju sjednica se mora održati u roku od 15 dana.

Sjednice nadzornog odbora moraju se sazivati najmanje jednom polugodišnje.

Na svojim sjednicama nadzorni odbor donosi zaključke i odluke iz svoje nadležnosti, koje se unose u zapisnik sa sjednice kojeg potpisuje predsjednik nadzornog odbora.

Detaljnije uređenje postupka pripreme i sazivanja sjednica te rada na sjednicama, regulirat će nadzorni odbor donošenjem poslovnika o radu nadzornog odbora.

**Članak 29.**

Nadzorni odbor može donositi odluke ako sjednici prisustvuje natpolovična većina od ukupnog broja njegovih članova.

Pri odlučivanju svakom članu nadzornog odbora pripada 1 (jedan) glas.

Nadzorni odbor donosi odluke natpolovičnom većinom danih glasova članova, osim ako zakonom ili ovim društvenim ugovorom nije predviđena drukčija većina.

Član Nadzornog odbora koji je spriječen prisustvovati sjednici nadzornog odbora može glasovati telefonski, putem elektroničke pošte, pisma odnosno putem telefax poruke, ako se tome ne usprotivi niti jedan član nadzornog odbora.

Članovi nadzornog odbora dužni su kao poslovnu tajnu čuvati sve podatke koji čine poslovnu tajnu društva, a koje im postanu dostupni tijekom i u svezi obavljanja njihove funkcije.

## SKUPŠTINA

**Članak 30.**

Skupštinu društva čine gradonačelnik grada Ivanić-Grada, načelnik općine Križ i načelnik općine Kloštar Ivanić.

Predsjedavajući skupštine je predstavnik člana društva koji posjeduje najveći dio poslovnog udjela u društvu.

**Članak 31.**

Skupština društva odlučuje o sljedećim pitanjima:

* financijskim izvješćima društva,
* upotrebi ostvarene dobiti,
* pokrivanju gubitaka,
* imenovanju i opozivu uprave,
* podjeli i prijenosu poslovnih udjela,
* cijenama usluga,
* izboru i opozivu članova nadzornog odbora,
* izmjeni društvenog ugovora,
* statusnim promjenama i prestanku društva,
* izmjeni predmeta poslovanja,
* postavljanju zahtjeva na naknadu štete koje društvo može imati prema upravi i nadzornom odboru društva,
* osnovnim pravcima poslovne politike društva,
* planovima i programima razvoja
* standardima usluga,
* o drugim pitanjima predviđenim zakonom i ovim društvenim ugovorom.

**Članak 32.**

Skupština društva mora se sazvati najmanje jednom godišnje, te uvijek kad to zahtijevaju interesi društva.

Skupština društva u pravilu se održava u mjestu sjedišta društva.

Skupštinu društva saziva uprava.

Skupština se mora sazvati bez odgađanja kad to u pisanom obliku uz navođenje svrhe sazivanja zatraži bilo koji član društva ili nadzorni odbor.

**Članak 33.**

Skupština se saziva pisanim pozivom preporučenim pismom, koje se dostavlja članovima skupštine najmanje sedam dana prije dana održavanja skupštine.

Poziv mora sadržavati prijedlog dnevnog reda skupštine.

Ako se na skupštini predlažu izmjene društvenog ugovora u pozivu ili uz poziv treba navesti i glavne izmjene koje se predlažu.

**Članak 34.**

Skupština može valjano odlučivati kad joj prisustvuju zastupnici svih članova društva. Ako zakonom ili ovim ugovorom nije drugačije određeno, skupština donosi odluke natpolovičnom većinom od ukupnog broja glasova svih članova skupštine.

Glasovanje na skupštini je javno.

**Članak 35.**

Pri odlučivanju članovima društva, odnosno njihovim zastupnicima u skupštini društva, a sukladno članku 12. i 13. ovog društvenog ugovora, pripadaju glasovi kako slijedi:

- grad Ivanić-Grad 5 glasova

- općina Križ 3 glasa

- općina Kloštar Ivanić 2 glasa.

**Članak 36.**

Skupština društva donosi odluke jednoglasno kada odlučuje:

* o izmjeni društvenog ugovora,
* statusnim promjenama i prestanku društva,
* o izmjeni predmeta poslovanja,
* o petom članu nadzornog odbora.

## OPĆI AKTI DRUŠTVA

**Članak 37.**

Direktor društva donosi opće akte društva, osim akata za čije donošenje je ovlaštena skupština.

Opći akti donose se u obliku pravilnika, odluka i organizacijskih propisa.

**Članak 38.**

Tekst usvojenog općeg akta stavlja se na uvid zaposlenicima u društvu putem oglasne ploče i u sjedištu društva.

Opći akt stupa na snagu na način kako je to uređeno u samom aktu.

## ZAVRŠNE ODREDBE

**Članak 39.**

Na odnose koji nisu regulirani odredbama ovog ugovora shodno se primjenjuju odredbe Zakona o trgovačkim društvima.

**Članak 40.**

Ovaj društveni ugovor ne proizvodi pravne učinke dok se ne upiše u sudski registar.

**Članak 41.**

Izmjene i dopune ovog ugovora donose članovi društva na skupštini društva na način propisan ovim ugovorom, a odluka o izmjenama i dopunama je valjana ako je sastavljena u formi javnobilježničke isprave. Odluka o izmjeni i dopuni stupa na snagu danom upisa u sudski registar.

**Članak 42.**

Članovi društva obvezuju se sve sporove proizašle po ovom društvenom ugovoru prvenstveno riješiti sporazumno, a u suprotnom će spor riješiti pred nadležnim sudom.

**Članak 43.**

Ovaj društveni ugovor sastavljen je u 6 (šest) istovjetnih i jednakovrijednih primjeraka.

**ČLANOVI DRUŠTVA:**

**Grad Ivanić-Grad** **Općina Križ** **Općina Kloštar Ivanić**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

*gradonačelnik Javor Bojan Leš općinski načelnik Marko Magdić općinski načelnik Željko Filipović*